정조 8년
甲辰八月初三日巳時。上御宣政殿。進箋入侍時。左承旨沈基泰。右承旨李頤祥。左副承旨李謙彬。右副承旨金履正。同副承旨金樂洙。假注書李敬五金孝建。記注官金健修。記事官金鳳顯。以次進伏訖。閣臣及館學儒生等。進箋稱賀訖。上曰。進箋儒生擧案捧入。孝建。承命出。捧擧案以入。上曰。其數幾何。履正奏曰。生進爲一百六十人。幼擧爲六十人矣。上曰。何其多也。履正曰。當此無前之慶。暗聾皆起。故儒生輩。擧皆入來云矣。上曰。時原任大臣禁府堂上刑曹堂上吏兵曹堂上備局有司堂上各軍門將臣閣臣。竝入侍。領府事金尙喆。領議政鄭存謙。判府事徐命善李徽之洪樂性。左議政李福源。判義禁韓光會。知義禁鄭好仁。同義禁魚錫定任希曾。刑曹判書李在簡。參判李亨逵。參議李獻慶。吏曹判書趙時俊。參判李敬養。參議黃昇源。兵曹判書李在協。參議申思運。參知柳誼。有司堂上金華鎭徐有隣。訓鍊大將具善復。守禦使鄭尙淳。御營大將李柱國。禁衛大將徐有大。一提學金鍾秀。二提學吳載純。原任直提學徐浩修。一直提學鄭志儉。原任直提學徐有防。二直提學朴祐源。原任直閣金宇鎭金載纘。檢校直閣鄭東俊徐龍輔原任待敎李崑秀尹行任。以次進伏。上曰。皇天祖宗默祐篤棐。昨日成禮。今日頒赦。宗社億萬年無疆之休。自今日始矣。所以仰答之意。在予一人。繼此祈永之命。亦在予一人。故昨以百姓蠲恤之意。有此傳敎。此實諴小民之義。而祈永諴民之本。亦惟在於貽謨。所以貽謨者。卽此傳敎是耳。卿等試見之。蓋自丙丁以來。世故多端。亂逆層出。世家大族。鮮有完人。或有事在䵝昧。未得昭晢。或過於堤防。未免廢塞。亦足爲干和之一端矣。謹依乙卯己卯壬寅已例。親自抄出。用費苦心。且予所以對揚皇天祖宗之意也。卿等亦思所以對揚予意之道。無或異議也。見今兆民均惠。八路廣蕩。而獨不得仰慰慈殿慈宮之意。則於予心倘作。何如。此予所以思之深而量之詳矣。在卿等體行之義。亦豈無仰答天意。仰慰慈旨。一以爲祈永之本。一以爲慰悅之道乎。仍命書傳敎曰。吏兵曹歲抄被謫蒙放人。前判府事韓翼謩。丙申九月處分傳敎。已有提及者。乙未冬筵奏。特辭不達意。至於請對時。未及入來。亦因事勢之適然。其心之無他。不待與逆麟不相能一事。而世孰不知之。若以事屬乙未。不能區別。則此大非丁酉春放送。壬寅冬減等之本意。此人。置之參恕之科。然後逆麟之罪。尤爲彰著。壬寅赦典中。申晦給牒。金相福勿論。亦此意也。職牒特爲還給。前鞫廳罪人安大濟金相定。前提學鄭履煥。前府使李尙直。前參議金相戊。前參判趙德成。前承旨李宅鎭。前參判具庠。前府使金悌行尹彝復。前郡守李萱。前統制使趙𡷗。前大將李潤成。前德新守爀。前令李俊永。前鞫廳罪人李心傳。前縣監金守默鄭澤孚。前府使李聖模。前察訪權烋朴東俊。前忠義李彦儒。前裨將元啓葳。前忠義李宗憲。前裨將李禮輔李鴻祥李藎輔。前中官李世聃等。二十九人。竝職牒還給。前佐郞李鎭常。前察訪吳道鈺等二人身故。竝職牒還給。未限滿禁錮人前縣令李光彬。前府使姜游李東泰。前郡守李汝忠。前縣監李得源申匡堯李憲洛姜膺煥李𤧣柳雲羽李琇韓榮錫。前僉使李廷復洪致復。前萬戶韓光植李邦祚曺希元。前僉使田景祥。前萬戶趙鎭祿金漢杓金思欽張時興等二十二人。竝蕩滌敍用。收職牒人前府使趙㠎趙榮儉李尙訥。前僉使金錫福。前水使李喆運。前僉使鄭駿采李炡一。前衛將池日。前假注書崔雲翰。前府使趙岱。前主簿黃仁熙。前引儀元好問。前縣監崔秉敎韓㵛金翼均。前判官洪元燮。前縣監李永耇。前判官李素。前主簿洪仁基。前縣監兪鉉商。前察訪朴東俊。前縣監朴光晦。前萬戶曺彦祺。前部將崔秀岡。及第具遜。前部將金永勉。前僉使金光澤。前部將李偃等二十九人。竝蕩滌敍用。前郡守成光默減一等。刊名仕版人前典籍朴師赫減一等。刊改人前獻納趙鎭衡蕩滌敍用。永不敍用人前察訪朴東俊蕩滌敍用。前郡守李萱成光默等二人。竝減一等。給牒人前府使南柱老。前牧使李章漢。前府使朴光迪崔雲羽。前郡守柳鐵琡。前副司直申光履。前兵使崔東岳。前令趙靖世。前判官黃鱗采。前縣監宋重鉉。前掌令鄭德弼。前佐郞南有寬。前主簿韓商新。前假注書朴宗默。前縣令李長煜。前郡守南殷老。前縣令趙亨逵。前縣監閔百準。前主簿韓桓。前中官郭喜完池維漢。前敎授李寅邦。前學官趙明會等二十三人。竝敍用。居中人郡守李趾光等九十八人。竝蕩滌。居下人前郡守尹壽民等五十五人。竝蕩滌。罷職人前副提學李義弼。前府使趙㠎崔雲羽。前縣監宋重鉉。前掌令鄭德弼。前縣令趙亨逵。前縣監李昌會。前參奉李彙杉。前學諭朴暉。前縣監李琇朴光晦。前府使李光燮。前郡守李聖濂尹範敍。前縣監李顯采。前萬戶崔弘亮。前部將李益謙。前僉使李宇鼎。前權管崔義英等十九人。竝敍用。圍籬安置罪人義禁府所管羅州金龜柱。別下傳敎。旌義洪柱翼。出陸。絶島安置罪人義禁府所管靈巖李普行出陸。安置罪人義禁府所管機張韓光綮。放。絶島定配罪人義禁府所管康津李邦翊。珍島尹得孚等二人。竝放。南海任觀周。執手推詡。腸肚莫掩。係是澤賊未鞫。白疏未出時事。歸之知情。則反有壞於嚴忠逆。特爲出陸。屛裔罪人義禁府所管昆陽申尙權。放。流三千里罪人義禁府所管三和崔昌文放。罪名蕩滌。吉州池德斌。刑曹所管獜蹄吳處權等二百六十九人。竝放。邊遠定配罪人義禁府所管光陽趙元喆。與渠弟貞喆。情跡有異。貞喆則以趾賊之婿。名出吉賊之招。而渠則特以其弟之故。尙在罪謫。況當今年。念渠祖忠節。宜思十世宥之之義。雖令疎放。無係隄防。特放。甲山趙雲亨。鍾城李元幹。富寧成胤儉。慶興李應爀。求禮趙嵎。泗川白處玄。雲山李魯春等七人。竝放。茂山李萬越。三嘉柳仁培二人等。竝量移。光陽咸德倫減等。勿限年定配罪人義禁府所管渭原李潤慶。放。罪名蕩滌。會寧鄭義誠。通川鄭亮采。醴川林仁浩。長興趙升鉉。刑曹所管鐵原崔復煥等八十九人竝放。減死定配罪人義禁府所管三水李鎭寬。穩城成大翼。固城鄭益華。昆陽大春。刑曹所管開城府金奉彩等七十八人。竝放。義禁府所管明川崔鍾魯。量移。定配身死未蒙放罪人義禁府所管鎭海埏。掛書事出之後。設鞫究問。卽王章之所不可已。而畢竟蹤跡。別無覈出者。渠雖不謹行身。卽崇品宗臣。逆節旣未十分昭著。則今番赦典。何必靳惜。況己身故。尤不必持疑。罪名特爲蕩滌。鍾城趙濟泰放。珍島李賢汲。旣己身故。日記洗草之後。此等文書。不宜留置。徒流案爻周。樂安李惠輔。熊川李勛濟。慶興李宬鎭。端川任宗周等四人身故。竝徒流案爻周。放逐鄕里罪人義禁府所管徐有臣朴宗甲李義駿等三人。渠輩雖皆不謹持身。名登白簡。而本事終涉不分明。且是出入胄筵之人。而如今大赦。豈無參量。竝放。削黜身死未蒙放罪人義禁府所管沈勗之郭鎭純等二人。渠輩不足責。事在鞫獄以前。況己身故。徒流案爻周。爲奴身死未蒙放罪人義禁府所管珍島守鎭身故。徒流案爻周。爲奴婢罪人刑曹所管椒島張就成等二十四人。竝放。義禁府所管順天五德。珍島福梅。巨濟福連等三人。雖入鞫庭。不干本獄。竝陸地爲婢。充軍罪人義禁府所管求禮張漢樞。泗川崔。刑曹所管甕津趙宇鎭等四十五人。竝放。徒配罪人義禁府所管慈山金衡柱。遂安崔爀李思訥。長淵柳憲周。海州曺夏彬。谷山廉億齡。金川崔宇觀。黃州安任權。平山金德元。白川李中權。瑞興全時炯。西原呂萬永李奎廷徐有悌。木川高益擎姜。黃澗鄭國臣。新昌朴行淳。平昌張益起。洪川申圭。原州禹禎鳳等二十一人。竝放。罪名蕩滌。昆陽李弘濟金昌祿。草溪李弘逵。礪山金永綬。任實李長喆。鳳山李基成等六人。竝放。刑曹所管珍山李奎景。深知其兄。其兄若不在罪謫。必無其弟之犯科。此意筵中屢已言之矣。且以伊時文案觀之。亦言德相有罪。使奎景。早知隱晦之奸狀。渠以渠兄之弟。必先討罪。壬寅赦典。特令出陸。癸卯移配。亦因軫念。況値今番曠蕩之典。特放。獜蹄李金男等一百五十七人。竝放。渭原車得輪等三人。竝減等酌處。未發配罪人刑曹所管文化裴弘績等十四人。竝放。未至配所罪人刑曹所管豐川林仁三等八人。竝放。回啓未下罪人義禁府所管吳錫忠。以其祖始壽復官事。屢度鳴錚。輒令勿施。而向又呼籲。至入今番赦典文書中。槪其本事之當宥與不當宥。予素昧本朝典故。雖未知其詳。以渠供中所陳列言之。其時廷議之有甲乙。固不足爲輕重。而明聖大妃備忘記及肅廟朝批旨。俱有昭載者。此則不可以其孫之言。歸之無實。然則値今大霈。不宜仍置勿施之科。議于大臣。依願施行。似不至大悖於義理。本府知悉擧行。京外一律未決罪人。刑曹所管京囚李旕福。外囚沈師伯等十一人。竝卽酌放。敗船沙格李聖信等二人。竝放送。保放罪人李慶膺。誠有滋頑長姦之慮。値今大赦。放。赦典文書磨勘後。到配罪人尹德奎等九人。竝放。赦典傳敎祗受後放送出陸之類。不待該府該曹關文。直自各該道。先爲擧行。而亦依壬寅年例。道內未蒙放罪人等姓名罪目。後錄以啓。如是則雖有到配未及狀聞。或京司文書中見漏之人。自可憑考處分。以此令各該道知悉。又命書傳敎曰。嗚呼。天理人情。其實一也。故理之所無。可以情恕。情之所安。卽與理合。世豈有理外之情。亦豈有情外之理哉。予於洪奉朝賀事。每欲一諭而未果。今又不諭。更俟何時。噫。奉朝賀立朝始末。在人耳目。蓋其文章之該贍。謨猷之幹敏。假令自拔於寒畯。猶足有爲於明時。及夫托身肺腑。致位隆顯。則常以國事自任。誠意勤摯。仰副先大王委畀。其所建白廢置。難一二擧。內而各司。外而諸路。至今遵爲令式者。多出其手。則經綸事業。有足稱者。晩年遭値。蓋多不幸。而疑跡而誅心。吹毛而聲罪者。遂紛然起矣。半世同辭。便成公議。故絲綸之間。亦或隨順下語。無所顧籍。而細究事實。竟無眞跡。金龜柱鄭履煥等前後疏論者。凡三件。而其一。某年事也。予不忍復提。而疏批中已誦先大王執手之敎。則亦無待更辨矣。其一。人蔘事也。其時都提擧上疏。爲奉朝賀陳辨。則其言又已落空矣。其一。私覿時說話事也。其如是如是之語脈。亦詳於疏批中。言豈有心。意實無他。當私席從容之際。有懷必盡。無言不到。而以慮患太過之心。爲他日假設之論。況予與之談論。豈料宮中之酬酢。竟作外間之柄欛。成此一大罪案。噫。以此爲罪。奉朝賀其肯心服乎。至於一麟漢之罪犯。爲奉朝賀家累。而齮齕不已。則亦有所不然者。淑慝之別。不係同氣。自古以然。雖於論議旨趣之間。往往分張乖隔。殆甚路人。劉仁軌之顯達。其弟以升沈構怨。祖約之任用。其兄以亂階爲言。新法行而弟哭於影堂。經制創而兄泣於家廟。若此類。不可勝數。則凡有功過。惡可以兄弟混之哉。況麟賊平日。不恭不協于乃兄。別立門庭之狀。人孰不知。其自來凶悖之習。不但爲奉朝賀之深憂隱痛。卽我慈宮亦然。此予之所習聞習知。而及其干紀犯順。以義斷之。則其於奉朝賀。何干何預乎。故丙申敦諭。已示其兄弟楚越之意。戊戌致祭文。有安世多故。柳惠不幸之句。而鄭履煥製進討逆頒敎中。以王鳳之於王音爲比。則明知其言之出於偏係。故壬寅冬。洪守榮錄用傳敎。亦有所辨釋者。予意之斷然無疑。此可知也。且有一言可明者。奉朝賀。卽慈宮之父。而予之外祖也。其於予。豈有一毫誠不足之理乎。此吾所謂理之所無。可以情恕者也。然則以此爲辭。欲加之罪者。不惟慽我慈心。不明其心跡。徒執其疑似。使其外孫而害其外祖。又豈非天理人情之外乎。嗚呼。予小子。恃慈宮以爲命。而臨御以來。無一事仰慰。徒以乖激之論。反爲貽慽之端。此予之所茹恨懷憂。不能一日忘者也。況今仰賴庇庥。國有大慶。解澤旁流。跛躃咸聳。不於此時。有以慰悅慈心。則雖盡釋八方流竄。豈予所稱慶之意哉。慈宮上號。雖出歸美揚休之誠。而每以奉朝賀。尙冒難洗之誣爲敎。慈殿於此。亦爲之悶惻。似此境界。雖使執淸議者論之。必有所商量。況於予心乎。蓋慰悅慈心卽目下第一義。而奉朝賀爲完人。然後慈心可以慰悅。慈心慰悅然後予心可以安矣。此吾所謂情之所安。卽與理合者也。噫。麟賊之事。思之痛心。一部明義。昭垂百世。天經地義。君君臣臣之道。賴以不墜。而麟則其魁也。苟使奉朝賀。萬一干涉於其間。有跡可執。有罪可討。則予何敢以私害公。以恩掩義。而今則不然。趣向本殊。涇渭易判。事無關於白簡。名不載於丹書。尙何持疑於申辨。而不爲仰慰慈心地乎。此予所以參量於情理之間。而有此下敎者也。惟今慰慈心之道。無出昭釋二字。此敎一下。奉朝賀。脫然爲完人。而平日事功。又如向所論。則易名之典不可不擧。令弘文館知悉。又命書傳敎曰。乙未五月庭試罷榜事。予豈得已也。噫。當其時。凶徒擅弄。惟意所欲。國試用奸。汲引徒黨。則試官擧人。固已難逭於王章。況因此一榜。而予之受困多矣。蓋其行私之跡。昭然難掩。故做出酬酢宮官之說。預爲脅持儲君之計。情狀絶悖。刑戮猶輕。其於罷榜。顧何持難之有哉。雖然。一榜二十人。亦豈盡出於私情哉。旣不能設獄嚴査。得其眞贓。則混削全榜。實有玉石俱焚之嘆。此予所以自初持難。至於經年。而更以區別當否。收議大臣諸臣者也。衆論難遏。雖已從施。必欲區別之意。昭載伊時堂后日記。今可按而知之。且於其後。洪文泳李福潤。以削科中人更登科甲。朝廷無礙調用。若曰有累。則今日之用之不可。若曰無累。則前日之削之何居。不特此兩人而已。元榜二十人中。名登臺啓者外。更科則無礙調用。將無人不然。而特以不得更科之故。便爲有累之歸。混在廢棄之中。有累無累。不係於本科。而惟在於更科與否。揆以事理。誠甚無謂。以此尤覺混罷全榜之未妥。況且此科。卽聖候平復慶科。則只以直赴作元榜。未免仍設科名。豈非不安之甚者乎。噫。抱紅牌老死牖下。猶謂之抑鬱。況得科而失科無累而有累。則其抱冤何如也。當此擧國同慶之日。宜軫一夫失所之歎。一依丁酉筵敎。只啓辭中指名論列者十二人。仍前削科。其外尹翊東洪文泳延東憲李福潤李養遠許策李邦仁金樂誠等八人。竝與直赴。一從榜次。修正榜目。今予本意。槪出於當固守處固守。當區別處區別也。諸臣於此。更何敢容議於其間。今以區而別之爲不可。則來後怪鬼之徒。必當藉買今日之敎。妄生覬覦之計。然則明義一部。將置之何地乎。此意。竝令知悉。命謙彬等。讀傳敎訖。上曰。卿等之意。何如。尙喆曰。逢此莫大之慶。且以仰慰慈殿爲敎。臣等何敢瀆擾。而至於關係堤防者。恐不可渾一疎釋矣。存謙曰。無前邦慶。沛澤旁流。凡在奉行之事。孰敢異同。而至於龜柱事。則有不敢承膺者。壬寅鄭妻之出陸。臣等不得爭執。今又減等龜柱。則臣等溺職之罪。顧不暇恤。而堤防之蕩然。無復餘地。蓋國之所以維持者。以有堤防之故也。而昨年宥一賊。今年宥一賊。若此不已。亂臣賊子。無以知懼矣。可不悶然處乎。福源曰。此擧雖出於仰慰之聖孝。而減等此賊。則明義錄義理。從此晦塞矣。命善曰。國有大慶。有何可惜之事。而至若此等之賊。不可以廣蕩擧論矣。徽之曰。聖敎雖勤。實是不可奉行之事矣。上曰。龜柱之罪。不關於明義錄。而其謀害洪奉朝賀及辛巳封事。爲渠罪案。今欲減等而又出辛巳一事。似若罪上添罪。而欲使外間。知渠罪犯之不在於四件事也。至於洪奉朝賀事。則予有仰聞於慈殿下敎。且今昭晢無餘之後。則卿等似不可容喙於其間矣。雖以明聖王后垂簾臨門。招諸大臣。救淸風府院君事觀之。椒房近親之處義。固當自別。今日之事。卿等決不可爭執矣。福源曰。凡在赦宥。不由本府。而使道臣直放。恐非古例矣。上曰。予亦知無前例。而旣有已去乙卯及壬寅年處決。故已以赦文。下送於各道矣。光會曰。今當大慶。凡在赦典。臣固奉行之不暇。而至如龜柱之尙在合啓者。臣不得擧行矣。上曰。在臺啓者。以待臺啓之收殺擧行。可也。光會曰。不經王府。直爲頒布。後弊所關矣。上曰。壬寅年亦已行之矣。判義禁年老。難以擧行矣。判義禁韓光會許遞事。榻前下敎。上曰。知義禁。修正文書以啓。可也。好仁曰。赦典中事關亂逆之類。臣不敢奉行矣。上曰。方在臺啓者置之。其外不可奉行者。指名稟旨。可也。好仁曰。邦慶無前。霈澤旁流。臣等不勝欽仰攢祝之至。而今此傳敎中。龜柱。以下諸賊之方在臺啓中者。臣府。例不得擧行而其外若洪柱翼韓光綮任觀周元喆雲亨成胤儉李萬軾埏鎭寬沈勗之郭鎭純等十一人。罪犯旣重。關係不輕。堤防不可不嚴。臣等亦不敢擧行。其餘諸罪人。竝依傳敎擧行之意。敢此仰達矣。上曰。依爲之。其餘十一人之覆難過矣。不允。直爲擧行。可也。命書榻敎曰。右副承旨。聞有親病。許遞。又命書傳敎曰。左承旨聞是篤老侍下。陞資之後。宜欲歸覲。院中苟簡。與奉命承旨許遞。鍾秀曰。今此莫大之慶。特下廣蕩之典。在廷之臣。孰不感動。而思所仰體之道。見今劇逆又出。大小驚心。天彝人倫。幾盡滅絶。當此之時。貽燕之道。正在於明彝倫而辨好惡。以示君臣之分。堤防之嚴。而今此處分。關係惡逆者。亦被蒙宥。此固人臣所不可奉行。且伏念八方民心。歡欣蹈忭。恃而無憂者。以殿下嗣服之初。亟行懲討之擧。誅獜賊而黜龜逆也。以殿下之誠孝。上奉慈殿慈宮。而斷而行之。誠如日月之無私。明示天地之大經。此實出尋常萬萬之擧。而今忽頒下此敎。則臣恐民心將不得洽然於處分矣。亦豈非深可商量處乎。龜柱之八年海島。尙此暇息。亦是伸恩之大而好生之至也。雖當吉慶之時。而隄防則決不當解傷。還納傳敎。更爲處分。似好矣。上曰。已爲頒下於諸道矣。履正曰。都承旨方奉命出去。臣等不敢頒布。傳敎矣。上曰。爾則許遞出去。可也。頤祥曰。不由本府本曹。直送外道。便是私決矣。上曰。當處分。出去。可也。有隣曰。湯劑亦爲煎入乎。上命書榻敎曰。進御藿香正氣散一貼。依前煎入。命退。諸臣以次退出。